สปสช. เร่งจัดหาชุดตรวจ Antigen Test Kit กระจายให้กับประชาชนที่เสี่ยงสูง 8.5 ล้านชุด
นพ.เจเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) กล่าวถึงการเตรียมกระจายส่ง Antigen Test Kit ให้นำไปตรวจค้นหาผู้ป่วยโควิด-19 เพื่อนำเข้าสู่ระบบการรักษาว่า อยู่ระหว่างจัดหา Antigen Test Kit เมื่อได้บริษัทผู้นำเข้าแล้วจะรีบจัดส่งให้เร็วที่สุด โดยสำนักงานหลักประกันสุขภาพแห่งชาติ (สปสช.) ได้ตั้งคณะกรรมาธิการ 1 ชุดมาวางแผนการกระจายชุดตรวจแอนติเจนด้วยตนเอง (COVID-19 Antigen self-test Test Kits : ATK )  8.5 ล้านชุดให้กับประชาชนภายในเวลา 1 เดือนผ่านหน่วยบริการสาธารณสุขโดยองค์การเภสัชกรรม (อภ.)ที่เน้นกลุ่มเสี่ยงสูงในชุมชนและครอบครัวขณะที่ Home Isolation หรือการกักตัวที่บ้าน และ Community Isolation หรือการแยกกักตัวผู้ป่วยโควิด-19 ในชุมชน จะเน้นกลุ่มที่มีอาการไม่รุนแรง โดยจะมีการจัดส่งอาหาร สิ่งของจำเป็นและยารักษาโรคให้กับผู้ที่รักษาตัว โดยจะจัดส่งยารักษาให้เร็วขึ้น เลขาธิการสำนักงานหลักประกันสุขภาพแห่งชาติ (สปสช.) กล่าวย้ำถึงประชาชนที่ซื้อชุดตรวจเองว่า หากตรวจแล้วผลเป็นบวกให้แจ้งไปหน่วยรับบริการเพื่อรับการรักษาในรูปแบบ Home Isolation หรือติดต่อมาที่เบอร์โทรศัพท์ 1330 ต่อ 14 หรือติดต่อหน่วยบริการที่เคยเข้ารับการรักษา